มาสเตอร์การ์ดขยับตัวดูดช็อปปิ้งออนไลน์
มาสเตอร์การ์ด เผยผลสำรวจคนไทยช็อปปิ้งออนไลน์ผ่านมือถือพุ่งพรวด 13% ล็อกเป้าขยายอีคอมเมิร์ซ โมบาย เพย์เมนต์ สู้วีซ่า
1 พ.ค. 2555

มาสเตอร์การ์ด เผยผลสำรวจคนไทยช็อปปิ้งออนไลน์ผ่านมือถือพุ่งพรวด 13% ล็อกเป้าขยายอีคอมเมิร์ซ โมบาย เพย์เมนต์ สู้วีซ่า 
นายฟิลลิป เยน หัวหน้าฝ่ายระบบชำระเงิน ภูมิภาคเอเชียแปซิฟิก ตะวันออกกลางและแอฟริกา บริษัท มาสเตอร์การ์ด เวิลด์วายด์ เปิดเผยว่า ขณะนี้บริษัทอยู่ระหว่างเจรจากับธนาคารท้องถิ่นและร้านค้าพันธมิตรถึงโอกาสในการขยายธุรกิจ โดยเฉพาะช่องทางอีคอมเมิร์ซ (สั่งซื้อสินค้าออนไลน์) และโมบาย เพย์เมนต์ ที่มีอัตราการเติบโตสูงมากในประเทศไทย
ทั้งนี้ จากผลสำรวจล่าสุดของบริษัท พบว่าภาพรวมการช็อปปิ้งออนไลน์ในประเทศไทยมีการเติบโตขึ้นถึง 13% สูงกว่าค่าเฉลี่ยของประเทศอื่นในภูมิภาค โดยการสั่งซื้อสินค้าออนไลน์เติบโตขึ้น 80% และมีแนวโน้มจะสั่งซื้อสินค้าออนไลน์ในอีก 6 เดือนข้างหน้าถึง 93% โดยในจำนวนนี้ 59% เลือกสั่งซื้อสินค้าผ่านโทรศัพท์มือถือ
ขณะที่สินค้าที่คนไทยนิยมสั่งซื้อออนไลน์มากที่สุด คือ เสื้อผ้า 36% คูปองและบัตรส่วนลดต่างๆ 33% หนังสือและดีวีดี 33% และตั๋วหนัง 31% ด้านการใช้จ่ายผ่านมือถืออันดับ 1 ได้แก่ แอพพลิเคชันที่ 31% เพลง 24% คูปองและบัตรส่วนลด 17% และเสื้อผ้า 17% 
“เรามองว่าในระยะ 3-5 ปีข้างหน้า กลุ่มตลาดเกิดใหม่จะมีอัตราการเติบโตนิยมใช้จ่ายออนไลน์เพิ่มขึ้นมาก โดยประเทศที่จะนำหน้าพุ่งแรงแซงคนอื่นคือไทย เมื่อพิจารณาจากการเติบโตของจำนวนสมาร์ตโฟนและดัชนีความเชื่อมั่นของลูกค้า แต่เติบโตสวนทางกับการใช้จ่ายในตลาดพัฒนาแล้ว เช่น ฮ่องกง สิงคโปร์ ไต้หวัน ที่ลดลงตามภาวะเศรษฐกิจโลก” นายฟิลลิป กล่าว
ด้านกลยุทธ์ในปีนี้ บริษัทจะมีการพัฒนาระบบการชำระเงินออนไลน์และโมบายผ่านการขยายเครือข่ายร้านค้าพันธมิตร โดยจะเข้าไปเจาะกลุ่มร้านค้ารายย่อย เช่น สวนจตุจักร ให้สามารถรับชำระผ่านบัตรจากอุปกรณ์ใหม่ที่เชื่อมต่อกับโทรศัพท์มือถือได้โดยไม่ต้องผ่านเครื่องรูดบัตร เราเชื่อมั่นว่าอีคอมเมิร์ซจะช่วยเสริมความแข็งแกร่งให้กับธุรกิจ